Sosiale redes vir die bloedige vervolging van die vroeë kerk – Tuis by gdssmit.com
Twee gedeeltes staan duidelik uit oor die sosiale implikasie van dissipelskap, naamlik Lukas 12:22-32 (Matteus 5:24-34) en Lukas 12:33-34 (Matteus 6:19-21). Matteus 6:25-34 handel pertinent oor die verlies aan rykdom en die verband met eer. Jesus leer dat die gelowige nie bekommerd moet wees oor wat hy eet en wat hy aantrek nie. Hierdie opmerking van Jesus handel tipies oor die skeiding van geslagte in die Mediterreense samelewing: 'n manlike wêreld (publieke wêreld) en 'n vroulike wêreld (huislike wêreld). Die verwysing na die persoon wat bekommerd is oor wat hy gaan eet, is gemik op die manne: terwyl hy in die veld werk, sien hy die voëls plant nie, en hulle oes nie, maar daar word vir hulle gesorg. Die voorsiening van kos was tipies die man se bekommernis. Die alternatief wat Jesus stel is die bekommernis van die vrou: oor wat haar huismense sal aantrek. Klerevoorsiening was die taak van die huisvrou. Wanneer sy na die velde kyk, sien sy nie die oeste van die voëltjies nie, maar dit wat sy nodig het om materiaal te weef: die lelies spin nie, maar hulle is geklee met die prag wat selfs Salomo se rykdom oortref. Jesus handel met 'n voorbeeld uit die man se wêreld en 'n voorbeeld uit die vrou se wêreld oor bekommernisse wat hulle te wagte kan wees as hulle Hom volg: rykdom en eer.
Om 'n Christen te wees in 'n heidense wêreld waar die aanbidding van die gode beskou word as die lewensaar tussen oorlewing en dood, het wrange gevolge gehad. Op sy makste het die vervolging sigbaar geword in verlies aan status, eer, werk, besittings, grond, en familie. Vir die meeste burgers in die Grieks-Romeinse samelewing was dit nie so maklik om alles prys te gee ter wille van die navolging van Christus nie, omdat daar van hulle verwag is om deel te neem aan die feeste van die afgode en veral die verering van die keiser. Teen die middel van die eerste eeu was selfs deelname aan sport- en teatergeleenthede as offergeleenthede aan die gode en/of die keisers beskou waarby gewone burgers betrokke moes wees.
Tags : adelstand armoede in Bybel eer gds smit goedgunstigheid laer klas offers aan die gode Romeinse sirkusse skande sosiale redes verlies aan status vervolging